钦定古今图书集成/理学汇编/文学典/第118卷 > 陈画
## 钦定古今图书集成/理学汇编/文学典/第118卷 > 陈画

按《金谿县志》：“画字惟易”，以妤易而易其名也。天资纯
粹，沉潜而高。明年十三，补弟子员，寻食郡饩，深心力
学，学宪诸公皆有才冠江西之目。然曲高和寡，与时
不偶，而先生志在千古，师友渊源，与陈罗章艾相伯
仲。艾千子先生曰：“惟易于理学澄凝坚定，地负海涵
时。著有《历试草》《寻乐草堂》《惟易篇》。以易名文，先生之”
志也。性笃孝友，甲申之变，父徽伯公有治命，遂弃举
子业，与平叔傅公、苏门聂公通隐吴公秀野孔公及
弟惟范先生隐居讲道。丙戌，监军芷园张公自闽招
之，不应；后方伯象陆翟公复以币聘之，亦不应；曰：“予
母老矣，安可舍菽水之欢，远图富贵乎？”讲学于五柳
轩，从游者数百人，惓惓然以孝弟为重。初作《筮考》，别
号筮人。后精于《易》，谓先儒立说，互有异同，乃攻苦二
十年，著《周易意》，以程、朱之言折衷于孔子“四圣合一”，
息诸儒之讼，傅平叔诸公皆以为必传。其古文集，天
在山中诗象占测验藏于家。复著《易备易谋》，未成书
而卒，年六十五。呜呼！德莫大于孝，先生之行皆孝也；
道莫深于《易》，先生之学皆《易》也，此古大儒宗风，岂仅
文章名世已哉！